-  వెంటాడిన ఫెడరల్‌ రిజర్వు భయాలు
-  ప్రభావం చూపిన డెరివెటివ్స్‌ ముగింపు
- 70 పాయింట్ల మేర రాణించిన సెన్సెక్స్‌
                     న్యూఢిల్లీ: దేశీయ స్టాక్‌ మార్కెట్లలో బుధవారం తీవ్ర ఒడుదొడుకులు నమోదయ్యాయి. అమెరికా వడ్డీ రేట్లను పెంచే విషయమై నిర్ణయాన్ని వెల్లడించనుండడం, డెరివెటివ్స్‌ గడువు ముగియనుండడం తదితర పరిణామాల నేపథ్యంలో మదుపరులు ఆచితూచి ట్రేడింగ్‌ నిర్వహించారు. ఐటీ, ప్రభుత్వ రంగ సంస్థల స్టాక్‌లలో స్వల్ప కొనుగోళ్లతో మార్కెట్లు చివరకు లాభాల్లో ముగిశాయి. బీఎస్‌ఈ దాదాపు 70 పాయింట్ల మేర పెరిగి 28 వేల మార్కునకు ఎగువన 28,059.94 పాయింట్ల వద్ద ముగిసింది. మరోవైపు ఎన్‌ఎస్‌ఈ నిఫ్టీ 17.70 పాయింట్లు పెరిగి 8,650.30 పాయింట్ల వద్ద స్థిరపడింది. శుక్రవారం నిర్వహించనున్న బ్యాంకర్ల సమావేశంలో అమెరికా ఫెడ్‌ అధినేత వడ్డీరేట్ల విషయమై కీలక ప్రకటన చేయనున్నారన్న భయాలు మార్కెట్‌ను వెంటాడాయి. దీంతో ప్రపంచ మార్కెట్లలో మిశ్రమ స్పందన కనిపించింది. మెరుగైన ఫలితాలు ప్రకటించిన నేపథ్యంలో అరబిందో ఫార్మా షేర్లు 6.96% మేర పెరిగింది. సెన్సెక్స్‌లో మారుతీ సుజుకీ మెరుగైన పనితీరును కనబరిచింది. ఈ స్టాక్‌ దాదాపు 2.40 శాతం పెరిగి రూ.4,949.10 వద్ద ముగిసింది. సిప్లా 1.97 శాతం పెరిగి రూ.565.90 వద్ద స్థిరపడింది. మార్కెట్‌ పెరుగుదలలో ఇన్ఫోసిస్‌, ఎన్‌టీపీసీ, సన్‌ఫార్మా, ఆర్‌ఐఎల్‌, ఓఎన్‌జీసీ, డాక్టర్‌ రెడ్డీస్‌, హెచ్‌డీఎఫ్‌సీ బ్యాంక్‌, హెచ్‌డీఎఫ్‌సీ, యాక్సిస్‌ బ్యాంక్‌, పవర్‌గ్రిడ్‌, విప్రోలు ఉన్నాయి. సెన్సెక్స్‌లో మొత్తం 14 స్టాక్‌లు లాభాల్లో నిలిచాయి. రంగాల వారీగా చమురు సూచీ 1.49%, ఆరోగ్య సంరక్షణ సూచీ 1.30%, పీఎస్‌యూ సూచీ 0.71%, విద్యుత్తు రంగ సూచీ 0.69% మేర పెరిగాయి. బీఎస్‌ఈలో మిడ్‌క్యాప్‌ సూచీ 0.61 శాతం మేర పెరిగింది. ఆసియా, ఐరోపా మార్కెట్లలో మిశ్రమ స్పందన కనిపించింది. జపాన్‌ నిక్కీ 0.61 శాతం, హాంగ్‌కాంగ్‌ సెంగ్‌ 0.77 శాతం షాంఘై కాంపోజిట్‌ 0.12 శాతం మేర నష్టాల్లో నిలిచాయి. ఐరోపా మార్కెట్లలో ప్రాన్స్‌ మార్కెట్‌ 0.51%, ఫ్రాంక్‌ఫర్ట్‌ సూచీ 0.31 % మేర పెరిగాయి. లండన్‌ ఎఫ్‌టీఎస్‌ఈ సూచీ 0.16 శాతం మేర కుంగింది.
ఎనిమిదేండ్ల గరిష్టానికి స్మాల్‌'క్యాప్‌'..
బీఎస్‌ఈలో స్మాల్‌ క్యాప్‌ కంపెనీల జోరు కొనసాగుతోంది. ఆయా కంపెనీలు మంచి ఆర్థిక ఫలితాలను ప్రకటిస్తుండడంతో మదుపరులు ఈ షేర్లపై ఆసక్తి కనబరుస్తున్నారు. ఫలితంగా బీఎస్‌ఈలో స్మాల్‌ క్యాప్‌ సూచీ తాజాగా బుధవారం ఎనిమిదేండ్ల గరిష్టానికి చేరుకుంది. ఇంట్రాడేలో ఈ సూచీ 12,529 పాయింట్లను తాకింది. అందుబాటులో ఉన్న సమాచారం మేరకు ఈ విభాగంలోని 1,180 కంపెనీల అమ్మకాలు, లాభాల్లో వృద్ధి నమోదు అయింది, మొత్తం ఈ విభాగంలో 43 రంగాలలో కంపెనీల అమ్మకాలలో మెరుగైన వృద్ధి కనిపించింది. వీటిలో 31 రంగాలకు చెందిన పరిశ్రమ లాభాల్లో వృద్ధి కనిపించినట్లుగా మార్కెట్‌ విశ్లేషక వర్గాలు చెబుతున్నాయి. స్మాల్‌క్యాప్‌లోని దాదాపు 50 స్టాక్‌లు ఇప్పటికే ఏడాది గరిష్ట స్థాయిలను తాకాయి. దీపక్‌ ఫర్టిలైజర్స్‌, బాన్కో ప్రోడక్ట్స్‌, మోయిల్‌, మోతీలాల్‌ ఓజ్వాల్‌ ఫైనాన్షియల్‌ సర్వీసెస్‌, ఇండియా సిమెంట్స్‌, నాట్కో ఫార్మా, ట్రెంట్‌ ట్రేడింగ్‌ తదితర స్టాక్‌లు మెరుగైన పనితీరుతో దూసుకుపోతున్నాయి.
మీ స్నేహితులకు రికమెండ్ చెయ్యండి